Rektor skors studente betrokke by plakkaat-voorvalPlakkate wat op die Stellenbosch-kampus van die US aangebring is Foto: Facebook Prof Wim de Villiers, rektor en visekanselier van die Universiteit Stellenbosch (US), het besluit om drie studente wat verbind word met die Nazi-agtige plakkate op kampus, voorlopig te skors. Die plakkate is op 9 Mei 2017 op die Stellenbosch-kampus van die US aangebring. Die grafika op die plakkate is gebaseer op ou Nazi-propaganda. Die US het tot dusver drie persone wat verbind word met die beplanning van die “Anglo-Afrikaner Student”-geleentheid en die gepaardgaande plakkate geïdentifiseer. Die US se Eenheid vir Gelykwaardigheid, met ondersteuning van die personeel by die Afdeling Studentedissipline, lei die ondersoek. “Die plakkate en die geadverteerde geleentheid wat rasse-polarisering en -meerderwaardigheid aanmoedig en uiters aanstootlike verwysings na Nazi-propaganda en neo-Nazisme insluit, is totaal onaanvaarbaar,” het Jaco Greeff Brink, hoof van die Eenheid, gesê. “Gegewe die waardes van die US en die Suid-Afrikaanse Grondwet kan ons nie sieninge, geleenthede, bemarkingsveldtogte of sinspelings wat ons inherente gelykheid as mense ondermyn, duld nie.” Greeff Brink het gesê die plakkate, wat sonder die toestemming van die universiteit opgesit is, en wat ŉ lokaal adverteer vir ŉ vergadering wat nie bespreek was nie, is reeds verwyder. Die Eenheid het aanbevelings aan die Universiteit se Sentrale Dissiplinêre Komitee (SDK) en bestuur gemaak. Die saak is nou ŉ dissiplinêre aangeleentheid. “Die SDK sal in sy hantering van hierdie saak oor die skorsings en verdere stappe besluit. Die saak word as prioriteit beskou, en moet toegelaat word om sy loop te neem,” het De Villiers gesê. “Toe ons aandag Dinsdag op die voorval gevestig is, het sowel die bestuur as die Studenteraad dit dadelik duidelik gemaak dat ons rassisme en rasse-meerderwaardigheid ten sterkste veroordeel.” Die Eenheid vir Gelykwaardigheid het gerapporteer dat die plakkate en geadverteerde geleentheid rassepolarisasie/ -superioriteit bevorder, en dat dit – tesame met hoogs aanstootlike verwysings na Nazi-propaganda en neo-Nazisme – in stryd is met die US se Beleid oor Onbillike Diskriminasie en Teistering. Daar is bevind dat die gedrag en optrede van die betrokke studente “ŉ vernederende uitwerking gehad en ’n intimiderende omgewing by die US geskep het”. “Die US werk hard daaraan om ŉ inklusiewe en diverse instelling te wees,” het De Villiers bygevoeg. “Die lokaalbespreking vir die beplande byeenkoms is nie deur die universiteit goedgekeur nie, en ons het geen inligting daaroor gehad voordat die plakkate vertoon is nie – sonder toestemming. Toe die saak onder ons aandag gebring is, is kampussekuriteit gevra om die plakkate te verwyder. Ons sal voortgaan om rassisme en onbillike diskriminasie te bestry, en menseregte, gelykheid, menswaardigheid en demokrasie te bevorder. Dit doen ons aan die hand van ons eie beleidsdokumente, asook ons verbintenis tot die Grondwet van Suid-Afrika en die Handves van Regte wat daarin vervat is.” Lees alle vorige berigte oor die Universiteit Stellenbosch op Maroela Media.